Title: uznesenie
Author: Milan Vojvoda
Last saved by: .

Návrh opatrení na vypracovanie výročných správ a verejných odpočtov rozpočtovými a príspevkovými organizáciami v súlade s dokumentom Audit

Uznesenie vlády SR č. 694/2000, ktorým vláda schválila Audit súladu financovania a činností ústredných orgánov štátnej správy a organizácií v ich pôsobnosti,  uložilo v bode C.21 podpredsedovi vlády pre ekonomiku vypracovať návrh opatrení pre ústredné orgány štátnej správy a rozpočtové a príspevkové organizácie v ich pôsobnosti na vypracovanie výročných správ a verejných odpočtov ich činnosti v súlade s dokumentom Audit.

Výročné správy o činnosti organizácií, ktoré sú v priamej pôsobnosti ústredných orgánov štátnej správy, budú jedným z nosných prvkov systému sprehľadnenia činnosti a financovania ústrednej štátnej správy. Výročné správy, kontrakty medzi ústrednými orgánmi štátnej správy (návrh opatrení - podľa bodu C.20 uznesenia vlády SR č. 694/2000 na vypracovanie kontraktov bol schválený vládou SR 20. decembra 2000),  opatrenia na organizovanie verejných odpočtov činnosti, nový manažment vzťahov ústredných orgánov štátnej správy s verejnosťou a niektoré ďalšie opatrenia prispejú k vytvoreniu transparentného, nekorupčného prostredia a vytvoria mechanizmus pravidelného a korektného informovania verejnosti najmä o činnosti organizácií a o spôsoboch a efektívnosti využívania verejných prostriedkov. 

Celý systém opatrení, ktorého časťou budú aj výročné správy, napomôže zlepšiť riadenie organizácií v pôsobnosti ústredných orgánov a tiež zaistiť informovanosť verejnosti a všetkých zainteresovaných organizácií. Tento systém vytvára i lepšie podmienky pre výmenu manažérskych skúseností aj medzi samotnými rozpočtovými a príspevkovými organizáciami. Pre rozpočtové a príspevkové organizácie je publikovanie výročných správ účinným nástrojom, ako oboznámiť verejnosť, médiá a rôzne spolupracujúce organizácie s podstatnými údajmi o vlastnej činnosti, vývoji a budúcich zámeroch a ich analýzou.

Výročné správy a verejné odpočty nepredstavujú riziko zvyšovania administratívnej záťaže, pretože do ich prípravy možno integrovať viaceré postupy, ktoré príspevkové a rozpočtové organizácie využívali čiastočne už v minulosti. Návrh opatrení tieto skúsenosti zovšeobecňuje tak, aby sa rozšírili a využívali na sprehľadnenie činností a ich financovania v celej sieti rozpočtových a príspevkových organizácií, ktoré ostanú v pôsobnosti ústredných orgánov štátnej správy.

Audit súladu činností a financovania ústredných orgánov štátnej správy a organizácií v ich pôsobnosti identifikoval, že viaceré negatívne javy spojené s fungovaním štátnej správy (hlavne duplicita a fragmentácia) sú podporované nedostatočnou transparentnosťou činnosti štátnych orgánov. V zásade všetky ústredné orgány štátnej správy, ako aj niektoré rozpočtové a príspevkové organizácie poskytujú o sebe informácie na internete, resp. niektoré z nich vydávajú výročné správy. Túto aktivitu je potrebné rozvinúť na čo najširší okruh organizácií štátnej správy a to tak, aby sa dosiahla vyššia konkrétnosť a porovnateľnosť informácií o ich činnosti.

Výročné správy budú vypracúvať organizácie, ktoré sú  priamo riadenými rozpočtovými a príspevkovými organizáciami v pôsobnosti ústredných orgánov štátnej správy, s výnimkami, ktoré sú uvedené v časti  I. tohto materiálu. Opatrenia na vypracúvanie výročných správ sa netýkajú činností, ktoré sú predmetom štátneho tajomstva.

Organizácie v pôsobnosti ústredných oránov štátnej správy budú povinne informovať o svojej činnosti formou každoročných výročných správ, ktoré musia obsahovať minimálne nasledovné informácie:
•	poslanie organizácie (misia), 
•	strednodobé priority i konkrétne ročné ciele, 
•	“produkty“ organizácie, t.j. ročné výstupy z jej činností a náklady na ich dosiahnutie
•	ukazovatele úspešnosti plnenia cieľov (kvalitatívne aj kvantitatívne),
•	okruh hlavných užívateľov organizácie a priama i nepriama dotácia na užívateľa
•	počet pracovníkov a náklady na prevádzku organizácie
•	zhodnotenie minulého vývoja a výhľad do budúcnosti

V prvom roku, teda pri vypracúvaní výročných správ za rok 2000, použijú organizácie dostupné údaje, t.zn. predovšetkým, že sa nevyžaduje, aby spätne prepočítavali rozpočty a vyčísľovali jednotkové náklady na výstupy, ak také údaje doteraz nesledovali a nepoužívali.

Po predložení výročnej správy sa na príslušnom ústrednom orgáne uskutoční každoročne verejný odpočet činnosti, kde bude možné klásť otázky manažmentu rozpočtových a príspevkových organizácií a ústredného orgánu ohľadne cieľov organizácie, efektívnosti ich dosahovania a predkladať návrhy na zmenu, na ktoré bude organizácia povinná oficiálne reagovať. Tieto verejné odpočty by vytvorili priestor pre verejnú aj vzájomnú kontrolu týchto organizácií.

Aby sa dosiahol maximálny účinok, výročné správy a verejné odpočty činností by sa mali stať jedným z prostriedkov hodnotenia činnosti štátnej správy, ktorý by využívala verejnosť, ale aj MF SR, resp. ústredné orgány štátnej správy vo vzťahu k svojim podriadeným organizáciám najmä pri posudzovaní efektívnosti využívania verejných zdrojov. 

Zmyslom hodnotenia nebude vyjadriť sa výlučne k plneniu cieľov jednotlivých organizácií, ale aj k tomu, či je hodnotenie organizácie užívateľmi jej výstupov uspokojivé a či výročná správa a verejný odpočet činnosti vytvorili predpoklad na to, aby verejnosť mohla preniknúť do činnosti organizácie. 

Uplatnením Návrhu opatrení na vypracovanie výročných správ a verejných odpočtov rozpočtovými a príspevkovými organizáciami v súlade s dokumentom Audit nevznikajú žiadne dôsledky na štátny rozpočet, nakoľko vypracovanie výročných správ je možné pri využití plánovaných výdavkov, nevytvára potrebu vzniku nových pracovných miest a nevznikajú nároky na zvýšenie výdavkov nad bežné rozpočty organizácií.

I. Výročné správy rozpočtových a príspevkových organizácií

1.	Účel výročných správ

Výročné správy a verejné odpočty činnosti tvoria spolu s kontraktami medzi ústrednými orgánmi a organizáciami v ich pôsobnosti systém, ktorého cieľom je zlepšenie a sprehľadnenie činnosti a skvalitnenie riadenia organizácií. Zverejňovanie výročných správ, kontraktov i organizovanie verejných odpočtov činnosti organizácií v pôsobnosti ústredných orgánov tiež zaistí informovanosť verejnosti a všetkých zainteresovaných organizácií. Tento systém vytvára i lepšie podmienky pre výmenu manažérskych skúseností s cieľom sprístupniť a implementovať do organizácií v pôsobnosti ústredných orgánov štátnej správy všetky prvky moderného riadenia, ktoré sa teraz využívajú v individuálnych prípadoch. Pre rozpočtové a príspevkové organizácie je publikovanie výročných správ účinným nástrojom, ako oboznámiť verejnosť, médiá a rôzne spolupracujúce organizácie s podstatnými údajmi o vlastnej činnosťou, vývoji a budúcich zámeroch a ich analýzou.
Výročná správa obsahuje povinne údaje určené v tomto materiáli. 

2.	Okruh organizácií, ktoré výročnú správu spracúvajú

Povinnosť vypracovať a zverejniť každoročne výročnú správu sa týka všetkých rozpočtových a príspevkových organizácií v pôsobnosti ústredných orgánov štátnej správy.
Výnimkou sú iba prípady: 

-	ak zamestnancami týchto organizácií sú prevažne príslušníci vojenských a/alebo bezpečnostných zložiek
-	ak ide o rozpočtové alebo príspevkové organizácie, ktorými sú vysoké školy, školy a školské zariadenia, vrátane stredných odborných učilíšť a stredísk praktickej výchovy
-	ak ide o rozpočtové organizácie, ktorými sú súdy alebo prokuratúry
-	ak ide o rozpočtové alebo príspevkové organizácie, ktorými sú štátne zdravotné ústavy, iné zdravotnícke zariadenia, stredné zdravotné školy a domovy mládeže

Výnimky teda tvoria skupiny organizácií, ktoré sa z rámca Návrhu opatrení pre vypracovanie výročných správ vymykajú prevažujúcim charakterom činností. Zo systému však nie sú vyňaté  organizácie, ktoré dlhodobo vykonávajú opakujúce a nemeniace sa činnosti (štátna správa a štátny odborný dozor). Rozpočtové organizácie, ktoré sa zaoberajú predovšetkým výkonom štátnej správy alebo štátneho odborného dozoru využijú pre štruktúru výročnej správy relevantné prvky podľa tohto Návrhu.

Rozpočtové a príspevkové organizácie, ktoré sa podľa odporúčaní Auditu budú transformovať (napr. na neziskové organizácie poskytujúce verejnoprospešné služby, príp. využijú niektorú z ďalších pripravovaných foriem) a v budúcnosti nebudú súčasťou ústrednej štátnej správy nebudú pripravovať výročné správy podľa tohto Návrhu opatrení, odporúča sa však, aby v prípadoch, keď ich činnosti budú mať verejnoprospešný charakter (prípadne budú inak využívať verejné prostriedky) informovali o svojej činnosti spôsobom, ktorý by so systémom výročných správ a verejných odpočtov tvoril harmonický celok. Toto odporúčanie sa týka aj organizácií, ktoré už v súčasnosti vykonávajú služby verejnoprospešného charakteru a vzťahuje sa na ne výnimka z povinnosti vypracúvať výročné správy. Ide napr. o vysoké školy a verejnoprávne inštitúcie a v primeranej miere aj ústredné orgány štátnej správy.

Opatrenia na vypracúvanie výročných správ a verejných odpočtov sa netýkajú činností, ktoré sú predmetom štátneho tajomstva. Identifikáciu organizácií, ktorých sa opatrenia týkajú, vykoná v každom rezorte príslušný ústredný orgán štátnej správy.

3.	Časový harmonogram

Výročné správy za daný rok budú zverejnené každoročne do 15. mája nasledujúceho roka. Výročná správa obsahuje úplné, preukázané a správne údaje za predchádzajúci kalendárny rok. Organizácie, ktorých sa tieto opatrenia týkajú, spracujú výročnú správy po prvýkrát do 30. apríla 2001. Riaditeľ/ka príslušnej rozpočtovej alebo príspevkovej organizácie zodpovedá za vypracovanie výročnej správy, pričom jej pravdivosť potvrdí svojím podpisom. 

4.	Spôsob publikovania výročnej správy

Technika a spôsob publikovania výročnej správy do veľkej miery závisí na rozhodnutí samotnej organizácie. V záujme nezvyšovania nákladov rozpočtových a príspevkových organizácií sú vyžadované len uvedené minimálne požiadavky: 
•	postačujúcim spôsobom spracovania výročnej správy je jednoduchá čierno-biela tlač vo vlastnej réžii v minimálnom náklade – teda aj výstup z počítačovej tlačiarne
•	zverejnenie výročnej správy na internetovej stránke ústredného orgánu v pôsobnosti ktorého je organizácia zaradená a internetovej strane organizácie,  ak ju organizácia má a zároveň zverejnenie registra výročných správ na internetovej strane Úradu vlády SR (s linkami na príslušné www strany, kde je výročná správa vystavená)
•	ďalšie spôsoby publikovania závisia od rozhodnutia samotnej organizácie a ústredného orgánu, v ktorého pôsobnosti  je zaradená

II. Štruktúra výročnej správy 

1.	identifikácia organizácie

Názov, sídlo, rezort, riaditeľ/ka a členovia vedenia organizácie, hlavné činnosti.

2.	Poslanie a strednodobý výhľad organizácie

Opis misie a poslania organizácie by mal byť čo najkonkrétnejší, aby bola zrejmá opodstatnenosť pôsobenia organizácie v systéme štátnej správy. V tejto často správy uvedie organizácia aj vlastné najdôležitejšie úlohy a prínos, t. zn. vysvetlí využiteľnosť výsledkov práce organizácie a uvedie hlavné skupiny užívateľov.
Súčasťou tejto časti by malo byť aj vymedzenie strednodobej perspektívy organizácie, predstavy o podobe  v budúcnosti a činnostiach, ktoré bude predovšetkým vykonávať. V tejto súvislosti predstaví organizácia aj vlastné finančné a personálne plány na dlhšie obdobie. Rovnako uvedie konkrétne opatrenia, ktoré  bude realizovať, aby zlepšila efektívnosť a plnila svoju misiu.

Organizácia vo výročnej správe uvedie:
•	priority a ťažiskové činnosti
•	aktivity, činnosti, tovar alebo služby, ktoré „produkuje“ podľa požiadaviek ústredného orgánu 
•	popis výstupov, ktoré organizácia poskytuje iným užívateľom ako ústrednému orgánu spolu s určením vynaložených nákladov
•	definíciu parametrov objednávaných činností (vlastností, ktoré objednávané činnosti musia vykazovať, prípadne ich zmena oproti minulosti – očakávané zlepšenie služieb, tovaru a činností (v merateľných jednotkách))
•	vymedzí okruh užívateľov služieb, tovaru alebo činností
•	spôsob financovania priorít a ťažiskových činnosti (prehľadný finančný plán organizácie, väzby na rozpočet ústredného orgánu, prípadne osobitosti týkajúce sa výkazníctva a účtovníctva organizácie)
•	spôsob využitia ostatných príjmov organizácií, ak ich organizácia má. Za ostatné príjmy sa považujú najmä príjmy, ktoré vyplývajú zo správy majetku (napr. nájmy) a príjmy z iných činností podnikateľského charakteru. Informácia o príjmoch neovplyvňuje záväznosť predpisov pre ich použitie a pre účely výročnej správy má len indikatívny charakter.

3.	Charakteristika kontraktu organizácie s ústredným orgánom a jeho plnenie

Túto časť výročnej správy pripravujú len organizácie, ktoré majú s ústredným orgánom uzavretý kontrakt podľa Návrhu opatrení na vypracovanie kontraktov medzi ústrednými orgánmi štátnej správy a organizáciami v ich pôsobnosti. V tejto časti je potrebné zhrnúť  podstatné časti kontraktu organizácie a analyzovať jeho plnenie. Všetky informácie o činnosti organizácie a plnení jej kontraktu musia byť správne vypočítané, spoľahlivé a pravdivo prezentované.

4.	Činnosti/produkty organizácie a ich náklady. 

Vo výročnej správe uvedie organizácia činnosti, ktorým sa venuje a podiel jednotlivých hlavných skupín činností na využívaní kapacít organizácie. Tento podiel možno vyjadriť nákladmi jednotlivých činností, a to priamymi a nepriamymi. V prípade nemožnosti kalkulovať náklady je možné uviesť aké pracovné kapacity si každá jednotlivá činnosť vyžaduje. Nevyhnutnou súčasťou uvedených údajov je popis spôsobu prepočtov, prípadne i  odhadov nákladov (odhad možno použiť v oprávnených prípadoch, predovšetkým u špecifických organizácií, napr. umeleckých telies, v prípadoch,  keď  nie je možné presne určiť podiel nepriamych nákladov na jednotlivé činnosti).

Pri opise a hodnotení činností je nevyhnutné rozlíšiť tri skupiny činností z časového hľadiska:
•	stále. Ide o kontinuálne činnosti, pri ktorých sa neočakáva ich ukončenie ani z dlhodobého hľadiska. Väčšinou ide o základné činnosti organizácie. Výročná správa  by mala obsahovať priemet týchto činností do konkrétneho kalendárneho roka, popis konkrétnych činností a výstupov týchto stálych činností v danom roku: 
•	dlhodobé. Ide o činnosti, pri ktorých sa dá očakávať v budúcnosti ich ukončenie, ale ktoré majú dlhšie trvanie, ako je hodnotené obdobie. Výročná správa by mala obsahovať okrem všeobecnej identifikácie týchto činnosti aj ich konkrétny obsah v danom roku.
•	krátkodobé. Ide o činnosti, ktoré majú kratšie trvanie ako hodnotený rok.

Výročná správa by mala rozlíšiť činnosti podľa ich dôležitosti. Vo výročnej správe musia byť obsiahnuté všetky významné činnosti. Odporúča sa zahrnúť všetky činnosti s viac ako 10% podielom na nákladoch (resp. pracovnom čase zamestnancov) a kumulatívne pokryť aspoň 90% všetkých činností organizácie.

Výročná správa musí obsahovať aj výpočet podnikateľských aktivít, pokiaľ ich organizácia vykonáva. Ak organizácia pôsobí na konkurenčnom trhu, musí vo výročnej správe uviesť akými formami a s akými výsledkami v súťaži pôsobí. 

5.	Rozpočet organizácie
Organizácia vo výročnej správe prehľadne charakterizuje rozpočet organizácie v členení podľa bežných a kapitálových výdavkov a príjmov. 
Rozpočtové organizácie uvedú prehľad podľa platnej rozpočtovej klasifikácie, ktorú určuje Ministerstvo financií SR, a to najmä: 
600 Bežné výdavky
610 Mzdy, platy, služobné príjmy a ostatné osobné vyrovnania
620 Poistné a príspevok zamestnávateľa do poisťovní
630 Tovary a ďalšie služby 
640 Bežné transfery
650 Splácanie úrokov a ostatné platby súvisiace s úvermi

700 Kapitálové výdavky 
710 Obstarávanie kapitálových aktív
720 Kapitálové transfery

Príspevkové organizácie uvedú:
Výnosy z hlavnej činnosti príspevkovej organizácie
Prevádzkové dotácie – transfery (691)
Tržby za predaj (601 + 602)
Tržby z prenájmu
Náklady na hlavnú činnosť príspevkovej organizácie
Spotrebované nákupy (50)
Služby (51)
Osobné náklady (52)
Iné náklady (53+54+55)
Hospodársky výsledok

Ku každému účtovnému, či rozpočtovému ukazovateľu je nevyhnutné uviesť i názov, slovný opis a ak je to účelné aj vysvetlenie, aby správa bola zrozumiteľná čo najširšiemu okruhu záujemcov. Vo výročnej správe uvedie organizácia  prehľad svojich príjmov, pokiaľ ich má,  v členení podľa činností/ produktov, z ktorých pochádzajú. Vo výročnej správe sa zároveň uvedie spôsob použitia týchto príjmov.
Rozpočtové organizácie, ktoré sa zaoberajú predovšetkým výkonom štátnej správy alebo štátneho odborného dozoru využijú pre štruktúru výročnej správy relevantné prvky podľa tohto Návrhu.

6.	Personálne otázky 

Organizácia vo výročnej správe uvedie počet zamestnancov a organizačnú štruktúru. Výročná správa ďalej obsahuje aj opis aktivít na podporu rozvoja ľudských zdrojov, ktoré organizácia uskutočnila (napr. vzdelávanie zamestnancov, a pod.) a aký vývoj v tejto oblasti očakáva.

7.	Ciele a prehľad ich plnenia 

Vo výročnej správe organizácia zhodnotí ako plnila priority, ktoré jej určil ústredný orgán. Pre prehľadnosť hodnotenia je potrebné rešpektovať členenie priorít - teda nosné a ťažiskové činnosti (služby), ktoré si ústredný orgán objednal u organizácie vo svojej pôsobnosti. Osobitne vyhodnotí organizácia plnenie úloh, ktoré vyplývajú zo zamerania organizácie, najmä činnosti súvisiace s verejným záujmom a uplatnením vplyvu štátu v danej oblasti.  Výročná správa musí rešpektovať definovanie parametrov objednávaných činností a výsledky hodnotiť podľa týchto parametrov.  

Ústredný orgán určuje parametre, ktoré musia objednávané činnosti spĺňať a podľa ktorých sa hodnotia vo výročnej správe. Môže ísť o:
•	kvantitatívne parametre objednávaných činností (do tejto skupiny patria všetky činnosti, ktorých výstupy sú merateľné)
•	kvalitatívne parametre objednávaných činností (kvalita objednaných činností, služieb alebo tovaru, i tu pokiaľ možno v merateľnom vyjadrení).

Ústredný orgán určuje aj metódy merania parametrov objednávaných činností, ktoré výročná správa musí obsahovať a rešpektovať.  Ide predovšetkým o ohodnotenie kvantity a kvality vstupov do činností (finančné prostriedky, pracovníci, materiál). Súčasťou výročnej správy je teda ohodnotenie kvantity a kvality výstupov z činností, teda produktov alebo služieb, ktoré organizácia poskytuje  ústrednému orgánu. Konkrétny spôsob použitia kvantitatívnych, kvalitatívnych a výkonnostných parametrov a spôsob ich hodnotenia vo výročnej správe určí príslušný ústredný orgán podľa konkrétnych podmienok. 

Kritériá hodnotenia musia byť uvedené vo výročnej správe. Ich vymedzenie musí byť čo najkonkrétnejšie, najlepšie v merateľných jednotkách. Kritériá musia byť určené vopred, pričom ich možno zakomponovať do plánu práce alebo do  kontraktu s ústredným orgánom štátnej správy, a prípadne vyhlásiť a publikovať verejne (v tlači, na internetovej strane organizácie, a pod.) Pokiaľ charakter činnosti neumožňuje kvantifikáciu, je možné ako hodnotenie využiť referencie užívateľov (hodnotenia v tlači, výskumy verejnej mienky a iné druhy výskumov, hodnotenie, ktoré poskytnú významné skupiny užívateľov).

Každá významnejšia odchýlka od stanovených cieľov musí byť vysvetlená a zdôvodnená. Na to, aby mohla byť činnosť každej organizácie správne zhodnotená, musí výročná správa obsahovať zhrnutie plnenia cieľov za minimálne 3 za sebou nasledujúce roky (tj. za dva predošlé roky a za aktuálny rok). V prechodnom období, t.zn. do roku 2003, sa použijú len dostupné, hodnoverné údaje (napríklad rozpočty organizácií, štatúty a pod.)

Okrem plnenia cieľov za minulé obdobie je dôležité pre úplnosť obrazu o organizácii uviesť i nové stanovené ciele, ktorých plnenie v roku publikovania výročnej správy ešte len prebieha.

8.	Hodnotenie a analýza vývoja organizácie v danom roku

V tejto časti výročnej správy je potrebné analyzovať a komentovať  zdroje, aktivity a výsledky organizácie v danom roku. Otázky, na ktoré by mala zodpovedať sú: aké zdroje a v akej štruktúre organizácia využívala na svoje aktivity? Ako organizácia vnútorne hodnotí výsledky, ktoré dosiahla? Aké vonkajšie podmienky, či iné inštitúcie najviac ovplyvňovali vývoj organizácie a akým smerom? Čo vyplýva z analýz, tj. čo je žiadúce podporiť a čo zmeniť?
Súčasťou výročnej správy bude aj hodnotenie zo strany ústredného orgánu v pôsobnosti ktorého organizácia pôsobí, najmä z hľadiska prínosu pre ústredný orgán a ostatné organizácie verejnej správy, ako aj širokú verejnosť. 

9.	Hlavné skupiny užívateľov výstupov organizácie

Organizácia vo výročnej správe charakterizuje okruh verejných a súkromných inštitúcií, resp. skupín fyzických osôb, ktoré využívajú výsledky jej práce, s určením alebo odhadom ich percentuálneho podielu na nákladoch, prípadne aj príjmoch. Ak je to možné uvedie organizácia aj referencie užívateľov alebo opis spôsobov akými sa výstupy organizácie využívajú. Na tento účel možno využiť aj materiály publikované v tlači, prípadne iné zdroje dokumentujúce potrebnosť alebo nepotrebnosť výkonu činností v štátnej správe.

10.	Zverejnenie výročnej správy

Výročná správa organizácie pôsobiacej v systéme štátnej správy musí byť prístupná verejnosti minimálne v rozsahu určenom v zákone o slobodnom prístupe k informáciám. Výročná správa musí byť povinne sprístupnená na internetových stránkach organizácie (pokiaľ takú stránku organizácia má) a internetovej strane ústredného orgánu. Na internetovej strane Úradu vlády sa vytvorí jednoduchý register existujúcich výročných správ s linkami na príslušné internetové strany, kde je správa uložená. O ďalších spôsoboch distribúcie rozhodne vedúci pracovník organizácie, prípadne jednotný postup pre všetky organizácie vo svojej pôsobnosti určí ústredný orgán. Výročnú správu poskytne organizácia povinne tiež ústrednému orgánu, ktorý je jej zriaďovateľom.

III. Verejné odpočty 

Verejné odpočty sú podujatia, na ktorých rozpočtové a príspevkové organizácie informujú o výsledkoch svojej činnosti širokú verejnosť. Výročná správa je základným dokumentom pre uskutočnenie verejných odpočtov, ktoré budú ústredné orgány v zmysle Auditu súladu činností a financovania ústredných orgánov štátnej správy a organizácií v ich pôsobnosti každoročne organizovať v termíne od 31.5. do 30. 6. v každom kalendárnom roku. Prvé verejné odpočty možno uskutočniť už v roku 2001, vzhľadom na to, že organizácie v pôsobnosti ústredných orgánov štátnej správy pripravia prvé výročné správy už za rok 2000 a publikujú ich do 15.5. 2001.

Pre organizovanie verejných odpočtov je nevyhnutné dodržať niekoľko základných princípov:

•	ústredný orgán musí zabezpečiť včasné a úplné  informovanie verejnosti o termíne a mieste podujatia
•	pre tieto účely využíva ústredný orgán viaceré zdroje, okrem informácií na internetovej strane orgánu, možno termín a miesto podujatia uverejniť v tlači, tlačových agentúrach TASR, SITA, prípadne zahraničných agentúrach, ktoré majú na Slovensku svoje zastúpenia
•	ústredný orgán alebo organizácia bude vytvárať registre vážnych záujemcov o činnosti vykonávané v organizáciách. Vážnymi záujemcami sú predstavitelia zainteresovanej verejnosti, profesijných a občianskych združení, iné ústredné orgány, ako aj občania, ktorí o zaradenie do takéhoto zoznamu požiadajú. Pre potreby týchto registrov možno využiť aj evidenciu, ktorú bude ústredný orgán viesť v rozsahu určenom v zákone o slobodnom prístupe k informáciám
•	vážnych záujemcov bude ústredný orgán o mieste a termíne verejného odpočtu informovať vhodným spôsobom priamo
•	o organizovaní verejného odpočtu bude ústredný orgán priamo informovať predstaviteľov médií
•	ústredný orgán musí organizáciu verejného odpočtu zabezpečiť tak, aby verejnosť informovali  kompetentní pracovníci ústredného orgánu a organizácie 
•	verejný odpočet musí byť organizovaný tak, aby umožnil verejnosti klásť otázky a získať úplné informácie
•	len vo výnimočnom prípade, pokiaľ charakter žiadosti o poskytnutie informácie presahuje rámec výročnej správy, možno na otázky odpovedať dodatočne a písomne
•	pokiaľ v pôsobnosti ústredného orgánu pôsobí viac organizácií, ktoré spracúvajú výročné správy je možné verejné odpočty uskutočniť v jednom termíne podľa vopred vypracovaného a zverejneného harmonogramu, v ktorom sa určí začiatok a predpokladaná dĺžka odpočtu pre jednotlivé organizácie tak, aby nasledovali plynule za sebou.
•	organizácia v spolupráci s ústredným orgánom zverejní opatrenia, ktoré prijala po vyhodnotení pripomienok z verejného odpočtu